АҞӘА, мшаԥы 15 - Sputnik. Аԥсны ААР аҟәшақәеи аусбарҭақәеи рнапхгаҩцәа аминистр Дмитри Дбар иҿаԥхьа аҳасабырба ҟарҵеит русура амҩаԥысшьазы ҳәа аанацҳауеит аминистрра апресс-маҵзура.
Аԥсны ААР аштаб аиҳабы Даур Ажьиба идыррақәа рыла 2021 шықәса ажьырныҳәа-хәажәкыра амзақәа рзы 197 цәгьоура мҩаԥысит, 160 цәгьоура аарԥшуп – 81,2%.
2020 шықәса иара абри аамҭазы 151 цәгьоура рҟынтәи 64,9% аарԥшын.
Аԥсны ААР ирҳәеит Дмитри Дбар ҷыдала хылаԥшра шриҭо ацәгьоурақәа раарԥшрази, аӡбарҭа зҽацәызыхьчо ахаҿқәа рыԥшаареи раанкылареи рзи аоператив-ԥшааратә уснагӡатәқәа.
"Анаркотикатә маҭәашьарқәа, абџьар раарԥшразы аусура шәырӷәӷәа. Ари реиҳа ихадоу усуп. Аҽазныкгьы амаининг атәы сҳәоит – ҳахьнеиуа араионқәа рҿы реиҳа афермақәа ахьааҳарԥшыз ахара даҵагылароуп амилициа аиҳабы. Атәыла ахада идҵа ыҟоуп – амилициа, араионқәа рхадацәа аҭакԥхықәра шрыду азы", - ҳәа иҳәеит Дбар.
Аԥсны ААР ашьаусԥшаара Аусбарҭа абџьар закәаншьаҭада иҵәахны иахьыҟаз аԥшааразы адҵақәа нанагӡеит ҳәа азгәаҭоуп апресс-маҵзура арапорт аҿы. Ари аус аҿы арбагақәа 25% рыла еиӷьтәуп.
Аԥсны ААР анаркотикқәа реикәыршареи акоррупциа аҿагылареи Русбарҭа 30 ҳасабырбатә мшы рыла ԥшь-цәгьоурак аадырԥшит анаркотикатә маҭәашьарқәа рыҭира иадҳәаланы. Ацәгьоурақәа раарԥшра 100% ыҟоуп.
Дбар иҳәеит иҵоуроу аҭагылазаашьа шыҟоу ауаажәларратә зинеиҿкаареи амҩаҿы ашәарҭадареи рҭагылазаашьаҿгьы, аха убри аан ахәшьара лаҟә аиҭеит ацәгьоуратә категориақәак раарԥшраҿы араионтә ҟәшақәа русура.
"Аҳәынҭавтоинспекциа сырҽхәар сылшоит. Алҵшәа бзиа аадырԥшуеит. Аха уи иаанагом зегь бзиоуп ҳәа ҳнапы еиқәыԥсаны ҳтәар. Амҩақәа рҿы имаҷхеит амашәырқәа, еиҳахеит ахараԥсақәа рылхра. Ари ҳәарада уаргәырӷьоит. Атәыла ахадагьы абри аҭагылазаашьа азхьаԥшра аиҭеит. Ус шакәугьы, амҩақәа рҿы ареидтә усурақәа ирыцҵатәуп", - ҳәа иҳәеит Дбар.
Иара иажәақәа рыла, лаҵарамза инаркны аусбарҭа еиҳа ирӷәӷәоу арежим ахь русура ииаргоит, аԥхынтәи акурорттә сезон аан ауааи атранспорти рырацәахара инадҳәаланы.
2021 шықәса актәи аԥшьбаратә усурақәа реихшьалала иаарԥшуп 18396 мҩатә еилагара. Ари 9336-нтә еиҳауп 2020 шықәса иара абри аамҭа аасҭа.
Аҩнуҵҟатәи аусқәа рминистр ихаҭыԥуаҩ Беслан Чкадуа иажәақәа рыла, 2020 шықәса актәи аԥшьбара иаҿырԥшны сынтәа амҩатә машәырқәа 40% рыла еиҵахеит, 60% рыла еиҵоуп аԥсыҭбарақәа, 40% рыла ахәрақәа зауз рхыԥхьаӡара. Ашықәс актәи хымз рыла иаарԥшуп 783 хҭыс – аԥсҟы зку ижәны даныҟоу.
Ҷкадуа иажәақәа рыла, Аԥсны ААИ аусзуҩцәа адҵа рыҭоуп аҳәаанырцә номерқәа змоу автотранспорт аанырымкылаларц. Абри аус ахылаԥшра анаҭалоит аминистрра Ахатәшәарҭадаратә усбарҭа.
Аҭакԥхықәра рыдҵахоит Аԥсны ААИ аиҳабы Баҭал Агрбеи иара Ҷкадуа ихаҭеи.
Аҩнуҵҟатәи аусқәа рминистр актәи ихаҭыԥуаҩ Руслан Ажьиба, амилициа аоперативтә блок хылаԥшра азҭо, атәыла араионқәеи ақалақьқәеи рҟны акриминогентә ҭагылазаашьа далацәажәеит. Дрылацәажәеит ацәгьоурақәа рылмыршаразы имҩаԥгатәу ауснагӡатәқәа. Иара убасгьы аминистр идҵала аҳасабырба ҟарҵеит аминистрра аҵакыратә ҟәшақәа рнапхгаҩцәа.
Дмитри Дбар инаҵшьны иазгәеиҭеит Аԥсны ААР аусзуҩцәа рулафахәы ишацҵо, ишеиӷьтәу аматериал-техникатә еиқәыршәара, уажәшьҭа ишахәҭо аусзуҩцәа рыпрофессионалтә ҩаӡареи рмаҵзуратә леишәеи рышьҭыхра.
Аҩнуҵҟатәи аусқәа рминистрра аусзуҩцәа рнапынҵақәа рынагӡара ахылаԥшра рнапы ианҵоуп аусбарҭа аҟәшақәа рнапхгаҩцәа.
Хәажәкыра 1 азы Дмитри Дбар адҵа ҟаиҵеит 30 мшы рыҩнуҵҟа ақалақьтәи араионтәи ҟәшақәа рнапхгаҩцәа хаҭалатәи рҭакԥхықәрала абарҭ анапынҵақәа нагӡазарц:
Дмитри Дбар иара убасгьы анапынҵа ҟаиҵеит хәажәкыра 1 2021 шықәса рзынӡа иазырхиазарц аҳасабырба-аналитикатә материалқәа амҩа-транспорттә ныҟәара ашәарҭадара аиқәыршәаразы.
АҞӘА, лаҵара 12 - Sputnik, Асмаҭ Ҵәыџьԥҳа. Гәылрыԥшьтәи араионтә ӡбарҭа аӡбаҩ Игор Агәмаа Ахра Аҩӡба иҳәарала аус аҽа хьчаҩык иадгалара дақәшаҳаҭхеит.
Уаанӡа Ахра Аҩӡба иус ахәаԥшра урыстәылатәи адукат Сергеи Белиак иалахәхаразы азыҳәа ҟаиҵеит. Аӡбамҭа адкыларазы аӡбаҩцәа аилацәажәаратә уадахь инеиит.
Уаанӡа Ахра Аҩӡба иинтересқәа лыхьчон адукат Инга Габилаиаԥҳа.
Гәылрыԥшьтәи араионтә ӡбарҭаҿы Ахра Аҩӡбеи иара идгылаҩцәеи рус азы аилатәара хацдыркит. Дара ахара рыдҵоуп абџьари аџьаԥҳани закәаншьаҭа рымамкәа раахәара, рыҵәахра, рымҩангара, рныҟәгара ахьымҩаԥигоз азы.
Ари аҩыза аумҭазы ахәҭаҷ иазыԥхьагәанаҭоит ҩышықәса инаркны фышықәсанӡа ҭакрала ахыгара.
АҞӘА, лаҵара 12 - Sputnik. Аԥсны иҟоу Урыстәыла Аладатәи арратә округ азенит ракетатә ҟәшақәа аҽазыҟаҵарақәа мҩаԥыргеит. Аҽазыҟаҵарақәа раан Урыстәылатәи азенитчикцәа Амшын еиқәа акваториаҿы "аӷа" аԥырҩы дызҭам ихархәагақәа карыжьит ҳәа аанацҳауеит аокруг апресс-маҵзура.
"Аӷа" иԥрыгатә хархәагақәа ракәны ахархәара рыҭан аԥрыга аппаратқәа "Орлан", "Застава", "Гранат". Ацәҟьарақәа ирықәдыршәон аракетақәа релектронтә ҭырҟьагақәа рыла.
Аусдҵақәа рынагӡаразы аруаа атехника аибашьратә ҭагылазаашьала иаздырхиеит, ахацыркратә позициақәа ааныркылеит, еиҿыркааит аимадареи анапхгараҭареи рсистема. Абри ашьҭахь аԥшыхәра мҩаԥганы Амшын еиқәа акваториаҿы аԥырҩы дызҭам ахархәагақәа карыжьит.
Аҽазыҟаҵарақәа мҩаԥысуан аполигон Нагвалоу аҿы Аԥсны иҟоу Аладатәи арратә округ 200-ҩык аруааи 40 ак арратә техникеи алархәны. Ахархәара рыҭан азенит-ракетатә комплексқәа "Оса-АКМ", "Стрела-10" , еиҭарго ЗРК "Игла".